Medlemsbrev Klepp Mållag hausten 2016

Styret er i år sett saman av: Else Berit (leiar), Ingrid Lotsberg Norås (nestleiar og skrivar) og Ove Harald Fossen (kasserar). Me har etter årsmøtet hatt tre styremøter i tillegg til annan aktivitet for mållaget. Årsmøte i Rogaland Mållag var i år i Egersund 05.-06.mars. På agendaen sto nynorsk for nye nordmenn og medlemsverving. Pga av sjukdom blei me ikkje med på årsmøtet. Det var landsmøte 16-17. april i Bergen. Her var me representerte ved Else Berit. Tema på landsmøtet var nynorsk for innvandrarar, nynorsk i utvikling i Bergen og områda omkring vestlandsbyen og ikkje minst nynorsk i fagrørsla. Noregs Mållag søkjer nye allierte i LO. Me har i vår sendt ut brev til ny rektor ved Orstad skule, Jan Harald Forsmo, og ønska han velkommen og minna han på kor viktig nynorsken er for Klepp. På Orstad er det svært få nynorskelevar og me kan få ei avstemming i denne krinsen om det skal vera nynorskkrins fortsatt, eller om dei skal skifta til bokmål. Me sendte også brev til ny kafé i Kleppekrossen, Anno Kaffebar, og ønska ho lukke til og informerte om moglegheitene for å nytta nynorsk. I samband med skulestart sendte me ut invitasjon til alle rektorane ved barneskulane i Klepp om at me gjerne ville dela ut 'Språkglede 4 - 8' til lærarane på første trinn. Dette for å oppmoda lærarane til å finna fram til nynorske alternativ for songar, rim og regler i skulesituasjonen. Rektorane ved Orre, Kleppe, Bore, Vasshus og Orstad takka ja til invitasjonen. Me har difor vore på desse skulane å levert boka saman med eit brev og ein informasjonsbrosjyre om nynorsk i skulen til rektor. Me arbeider med verving av nye medlemmar og ønskjer å få ein eigen brosjyre for Klepp Mållag som me kan bruka i vervesamanheng og informasjonsarbeidet elles. Dette gjer me i samarbeid med Noregs Mållag sentralt. Me ønskjer oss også eigne jakkemerker som me kan bruka. I lag med Samlaget vil me laga bokpakkar som kan vera premiar for dei som vervar og dei som blir verva. Ved siste medlemsliste som me fekk no i haust har me 66 medlemmar, så me treng fleire. Det er enkelt å melda seg inn. Nytt medlem skal berre senda ein SMS med teksten 'NYNORSK' til telefonnummer 2490. Me har også i år hatt samarbeid med Time Mållag. Me har arbeidd vidare med nynorsk for innvandrarar og gjort sonderingar. Me har kome fram til at me må kontakta politikarane direkte. Time Mållag har sendt brev til politikarane i Time og utfordra dei på spørsmålet. Me vil senda likelydande brev til politikarane i Klepp. Time Mållag arrangerer medlemskveld 20.10 på Bryne vidaregåande skule, i restauranten i bygg B kl. 19:00. Det blir servert tapas av elevane ved skulen og difor kostar det 250,- å koma inn. Temaet er veldig aktuelt og godt. Bjarne Undheim skal kåsera omkring temaet 'nynorsk i ein maktposisjon'. Eit svært aktuelt tema i desse dagar då framlegget til intensjonsavtalen for Vestlandsregionen ikkje slår fast at nynorsk skal vera administrasjonsspråket i den nye regionen. Vestlandet skal bli språknøytralt. Det er ikkje til å tru! Her er det berre å melda seg på innan 10.10 på e-post kmnorddal@jkn.no eller mobil 900 94 268. I samband med haustseminaret til Rogaland Mållag 29.09 vil nynorsk i den nye Vestlandsregionen bli tema. Rogaland og Karmsund Mållag sender no brev til fylkesmennene i Rogaland om saka og kvifor